REGULAMENTUL (CE) NR. 962/2007 AL COMISIEI
din 14 august 2007
de modificare a Regulamentului (CE) nr. 996/97 privind deschiderea și modul de gestionare a unui contingent tarifar de import pentru mușchiulețul congelat de vită și mânzat înregistrat sub codul NC 0206 29 91
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 32 alineatul (1) primul paragraf,
întrucât:
(1)
Regulamentul (CE) nr. 996/97 al Comisiei (2) prevede deschiderea și modul de gestionare, pe bază multianuală, a unui contingent tarifar de import pentru mușchiulețul congelat de vită și mânzat înregistrat sub codul NC 0206 29 91.
(2)
Articolul 8 primul paragraf din Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (3) prevede că licențele de import își pierd valabilitatea după ultima zi a perioadei de contingent tarifar de import.
(3)
Pentru a alinia dispozițiile Regulamentului (CE) nr. 996/97 la cele ale Regulamentului (CE) nr. 1301/2006, Regulamentul (CE) nr. 996/97 a fost modificat prin Regulamentul (CE) nr. 568/2007, în special prin eliminarea dispoziției privind perioada de valabilitate a licențelor de import.
(4)
Deoarece articolul 3 din Regulamentul (CE) nr. 1445/95 al Comisiei din 26 iunie 1995 privind normele de aplicare a regimului licențelor de import și export în sectorul cărnii de vită și mânzat (4) prevede că licențele de import sunt valabile 90 de zile de la data emiterii lor, în Regulamentul (CE) nr. 996/97 este necesar să se precizeze faptul că licențele trebuie să fie valabile până la sfârșitul perioadei de contingent tarifar de import.
(5)
Prin urmare, Regulamentul (CE) nr. 996/97 trebuie modificat în consecință.
(6)
Pentru a asigura valabilitatea licențelor de import emise pentru perioada de contingent tarifar de import dintre 1 iulie 2007 și 30 iunie 2008 până la sfârșitul acestei perioade, trebuie să se precizeze faptul că această modificare se aplică începând cu perioada contingentară care debutează la 1 iulie 2007.
(7)
Măsurile prevăzute în prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
La articolul 2 din Regulamentul (CE) nr. 996/97, se adaugă următorul alineat (3):
„(3) Prin derogare de la articolul 3 din Regulamentul (CE) nr. 1445/1995, licențele de import sunt valabile până la sfârșitul perioadei de contingent tarifar de import.”
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică pentru licențele de import emise începând cu perioada contingentară care debutează la 1 iulie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 august 2007.